"Minkejja li l-għadd ta' każijiet ta' traffikar tal-bnedmin li jseħħu f'Malta huwa ċkejken, qed naħdmu biex tkompli tissaħħaħ il-ġlieda kontra t-traffikar ta' bnedmin biex jiġu sfruttati sesswalment jew bħala ħaddiema. Li jkollna mqar vittma waħda tat-traffikar tal-bnedmin huwa inaċċettabbli," qal il-Ministru għall-Intern u s-Sigurtà Nazzjonali Carmelo Abela. Huwa kien qed jindirizza seminar organizzat mill-Organizzazzjoni Internazzjonali għall-Migrazzjoni. Intant, il-Ministru rrefera għar-rwol ċentrali li għandu l-Korp tal-Pulizija f'din il-ġlieda. Filwaqt li l-biċċa l-kbira tal-każijiet ta' traffikar tal-bnedmin li jseħħu f'pajjiżna jkunu jinvolvu sfruttament sesswali, kien hemm ukoll għadd ta' każijiet ta' sfruttament ta' bnedmin bħala ħaddiema li ġew investigati mill-Iskwadra Kontra l-Vizzji. Huwa tkellem dwar l-isfidi li jippreżentaw il-każijiet ta' traffikar, b'mod partikolari fl-istadju tal-identifikazzjoni, minħabba li kriminalità ta' dan it-tip hija kkaratterizzata mill-fatt li tkun mistura tajjeb ħafna. It-taħriġ li ngħata din is-sena ffoka fuq it-titjib fl-identifikazzjoni ta' każijiet ta' traffikar ta' bnedmin biex jiġu sfruttati bħala ħaddiema, minħabba li t-traffikanti spiss jibdlu l-mod kif jaħdmu billi jadottaw tekniki aktar sofistikati u aktar sottili. Dan it-taħriġ ngħata taħt it-tielet Pjan Nazzjonali ta' Azzjoni, li jkopri l-perjodu bejn Jannar 2015 u Diċembru 2016, skont l-Istrateġija tal-UE Lejn il-Qerda tat-Traffikar tal-Bnedmin (2012-2016). Għall-ewwel darba, dan il-pjan ipprovda taħriġ iffukat fuq din it-tema, mhux biss lill-pulizija iżda wkoll lil partijiet oħra li għandhom interess f'dan il-qasam, bħall-ħaddiema fil-komunità, u l-ambaxxaturi u diplomatiċi oħrajn. Dalwaqt jibda x-xogħol fuq l-abbozzar tal-pjan ta' azzjoni fil-ġlieda kontra t-traffikar tal-bnedmin għall-2017 u l-2018, li taħtu huwa maħsub li jingħata aktar taħriġ. "F'qasam bħat-traffikar tal-bnedmin, huwa importanti li nkunu nafu dejjem aktar dwar kif jaħdmu t-traffikanti. Li nkunu b'għajnejna miftuħin għall-possibbiltà tat-traffikar tal-bnedmin tista' tagħmel id-differenza kollha," ikkonkluda l-Ministru Abela. Fi kliem l-uffiċjal responsabbli tal-IOM f'Malta, Dr Martine Cassar, dan it-taħriġ li ngħata ma setax ikun possibbli li kieku ma kienx hemm kollaborazzjoni b'saħħitha bejn il-Gvern Malti u dak Irlandiż. "Dan il-pass kien kruċjali biex inkomplu niġġieldu dan ir-reat tant gravi u li jikser id-drittijiet umani tal-persuni kkonċernati u d-dinjità tagħhom," qalet Dr Cassar. Tkellmet ukoll dwar ir-riżultati li ħarġu minn dan il-proġett fejn elenkat għadd ta' miżuri li għandhom jittieħdu biex dan ir-reat tat-traffikar tal-persuni jkun miġġieled bis-saħħa kollha. Dawn jinkludu li wieħed ikun jaf kif għandu jimplimenta u jinforza l-liġi, tinftiehem il-vulnerabbiltà tal-vittmi u fl-istess ħin tingħata għajnuna lill-istess vittmi billi tipprovdilhom il-protezzjoni meħtieġa. Fl-aħħar nett, Dr Cassar saħqet li se tibqa' tagħmel dak kollu possibbli biex tkompli taħdem f'dan is-settur ħalli każijiet bħal dawn ma jkomplux jiġru.